PSD îi ia apărarea ministrului Justiției: Toader nu are nicio legătură cu Legea recursului compensatoriu / Autorul crimei de la Mediaș nu a fost eliberat în baza acestei legi

PSD îi ia apărarea ministrului Justiției, distribuind pe Facebook un mesaj în care susține că Tudorel Toader nu are nicio legătură cu Legea recursului compensatoriu și că autorul crimei de la Mediaș nu a fost eliberat în baza acestei legi. PSD susține că acuzațiile la adresa lui Toader afectează interesele naționale.

„Ipocrizia celor care susţin că Ministrul Justiției este responsabil de eliberarea condiţionată a unor infractori care recidivează este dictată de interese politice și afectează interesele naţionale! Tudorel Toader a semnalat doar pericolul sancţionării României de către CEDO și nu are nicio legătură cu această lege. Autorul oribilei crime de la Mediaș nu a fost eliberat condiționat din penitenciar în baza legii privind recursul compensatoriu!“, este mesajul distribuit de PSD pe rețeaua de socializare.

Însă chiar Parchetul de pe lângă Tribunalul Sibiu a comunicat că doi dintre suspecții reținuți pentru crima de la Mediaș sunt recidiviști și au fost eliberați înainte de termen (detalii aici).

Citește și despre datele anunțate, luni, de Administrația Națională a Penitenciarelor, potrivit cărora numărul infractorilor eliberați din închisori în baza legii recursului compensatoriu se ridică la peste 14.000, din care 724 s-au întors deja după gratii.

Agresiunile sexuale, violurile și tentativele de viol, se află în topul infracțiunilor comise de deținuții eliberați din penitenciar în baza recursului compensatoriu, după cum rezultă de o statistică realizată de G4Media.ro. Din cele 21 de cazuri documentate, în 9 situații s-au întors după gratii sub acuzația de viol sau tentativă de viol. Printre victime se numără în numeroase cazuri minori, fetițe de 15, 13 ani, de 4 și de 6 ani (detalii aici).

Autorii de facto ai punerii în libertate a unor infractori periculoși, precum criminalii și violatorii, sunt parlamentarii PSD, ALDE și UDMR, care au introdus anul trecut o serie de modificări la proiectul de lege privind recursul compensatoriu, astfel încât condamnații la închisoare cu executare să se califice în număr cât mai mare la eliberare (detalii aici).

Sursa foto: Inquam Photos/ Octav Ganea